CELEX: 32012D0749
Language: el
Date: 2012-12-03 00:00:00
Title: 2012/749/ΕΕ: Απόφαση του Συμβουλίου, της 3ης Δεκεμβρίου 2012 , σχετικά με την παράταση του χρονικού διαστήματος εφαρμογής της απόφασης 2010/371/ΕΕ για την ολοκλήρωση της διαδικασίας διαβουλεύσεων με τη Δημοκρατία της Μαδαγασκάρης δυνάμει του άρθρου 96 της συμφωνίας εταιρικής σχέσης ΑΚΕ-ΕΕ

5.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 333/46
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 3ης Δεκεμβρίου 2012
   σχετικά με την παράταση του χρονικού διαστήματος εφαρμογής της απόφασης 2010/371/ΕΕ για την ολοκλήρωση της διαδικασίας διαβουλεύσεων με τη Δημοκρατία της Μαδαγασκάρης δυνάμει του άρθρου 96 της συμφωνίας εταιρικής σχέσης ΑΚΕ-ΕΕ
   (2012/749/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού στις 23 Ιουνίου 2000 (1) και αναθεωρήθηκε στο Ουαγκαντούγκου της Μπουρκίνα Φάσο στις 22 Ιουνίου 2010 (2) (στο εξής «συμφωνία εταιρικής σχέσης ΑΚΕ-ΕΕ»), και ιδίως το άρθρο 96,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΕ (3), και ιδίως το άρθρο 3,
   Έχοντας υπόψη την πρόταση της Ευρωπαϊκής Επιτροπής,
   Σε συμφωνία με την Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Η απόφαση 2010/371/ΕΕ του Συμβουλίου, της 7ης Ιουνίου 2010, σχετικά με την ολοκλήρωση της διαδικασίας διαβουλεύσεων με τη Δημοκρατία της Μαδαγασκάρης δυνάμει του άρθρου 96 της συμφωνίας εταιρικής σχέσης ΑΚΕ-ΕΕ (4) εκδόθηκε προκειμένου να τεθούν σε εφαρμογή ενδεδειγμένα μέτρα μετά την παραβίαση ουσιωδών στοιχείων που αναφέρονται στο άρθρο 9 της εν λόγω συμφωνίας εταιρικής σχέσης ΑΚΕ-ΕΕ.
            
         
               (2)
            
            
               Τα εν λόγω μέτρα έλαβαν παράταση ισχύος έως τις 6 Δεκεμβρίου 2011 με την απόφαση 2011/324/ΕΕ του Συμβουλίου (5), ενώ τροποποιήθηκαν και παρατάθηκαν εκ νέου έως τις 6 Δεκεμβρίου 2012 με την απόφαση 2011/808/ΕΕ του Συμβουλίου (6).
            
         
               (3)
            
            
               Έχει σημειωθεί σημαντική πρόοδος, ιδίως όσον αφορά τη σύσταση των μεταβατικών θεσμικών οργάνων και την εκλογική διαδικασία, χάρη στη διαμεσολάβηση της Κοινότητας για την Ανάπτυξη της Μεσημβρινής Αφρικής (ΚΑΜΑ), με την οποία προχώρησε η διαδικασία εξόδου από την κρίση. Μεταξύ αυτών των εξελίξεων, μπορούν να αναφερθούν η σύσταση της Ανεξάρτητης Εθνικής Εφορευτικής Επιτροπής για τη Μετάβαση (ΑΕΕΕ-Μ), η έγκριση νόμου από το Κοινοβούλιο για αμνηστία και η ανακοίνωση ημερομηνιών για εκλογές σύμφωνα με τις συστάσεις των εμπειρογνωμόνων των Ηνωμένων Εθνών. Παρ’ όλα ταύτα, ο χάρτης πορείας για τη μετάβαση δεν υλοποιήθηκε πλήρως.
            
         
               (4)
            
            
               Το χρονικό διάστημα εφαρμογής της απόφασης 2010/371/ΕΕ λήγει στις 6 Δεκεμβρίου 2012. Δεδομένου ότι οι βουλευτικές εκλογές και ο δεύτερος γύρος των προεδρικών εκλογών προβλέπεται να διεξαχθούν στις 3 Ιουλίου 2013, είναι σκόπιμη η παράταση της ισχύος των ενδεδειγμένων ισχυόντων μέτρων έως ότου το Συμβούλιο κρίνει ότι έχουν διεξαχθεί αξιόπιστες εκλογές και ότι έχει αποκατασταθεί η συνταγματική τάξη στην Μαδαγασκάρη, με την επιφύλαξη της τακτικής τους επανεξέτασης κατά το εν λόγω χρονικό διάστημα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 3 της απόφασης 2010/371/ΕΕ, το δεύτερο εδάφιο αντικαθίσταται από το ακόλουθο κείμενο:
   
      «Παραμένει σε ισχύ έως ότου το Συμβούλιο κρίνει, βάσει πρότασης της Επιτροπής, ότι έχουν διεξαχθεί αξιόπιστες εκλογές και ότι έχει αποκατασταθεί η συνταγματική τάξη στη Μαδαγασκάρη, με την επιφύλαξη της τακτικής της επανεξέτασης κατά το εν λόγω χρονικό διάστημα.».
   
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 3 Δεκεμβρίου 2012.
      
         
            Για το Συμβούλιο
         
         
            Ο Πρόεδρος
         
         Ν. ΣΥΛΙΚΙΏΤΗΣ
      
   
   
      (1)  ΕΕ L 317 της 15.12.2000, σ. 3.
   
      (2)  ΕΕ L 287 της 4.11.2010, σ. 3.
   
      (3)  ΕΕ L 317 της 15.12.2000, σ. 376.
   
      (4)  ΕΕ L 169 της 3.7.2010, σ. 13.
   
      (5)  ΕΕ L 146 της 1.6.2011, σ. 2.
   
      (6)  ΕΕ L 324 της 7.12.2011, σ. 1.
   
      ΠΑΡΑΡΤΗΜΑ
      
         ΣΧΕΔΙΟ ΕΠΙΣΤΟΛΗΣ ΠΡΟΣ ΤΟΝ ΠΡΟΕΔΡΟ ΤΗΣ ΥΠΑΤΗΣ ΜΕΤΑΒΑΤΙΚΗΣ ΑΡΧΗΣ
      
      Κύριε Πρόεδρε,
      Χαιρετίζοντας τις προόδους που σημειώθηκαν για την επίλυση της πολιτικής κρίσης με την υπογραφή του χάρτη πορείας για την έξοδο της Μαδαγασκάρης από την κρίση από τους πολιτικούς εταίρους της χώρας, τον Σεπτέμβριο του 2011, η Ευρωπαϊκή Ένωση (ΕΕ), στις 5 Δεκεμβρίου 2011, χαλάρωσε τα ενδεδειγμένα μέτρα που θεσπίσθηκαν για τη Μαδαγασκάρη με την απόφαση 2010/371/ΕΕ του Συμβουλίου της 7ης Ιουνίου 2010.
      Η νέα αυτή απόφαση σάς κοινοποιήθηκε με την επιστολή της 8ης Δεκεμβρίου 2011, η οποία εξέθετε τις προϋποθέσεις που πρέπει να πληρούνται για κάθε συνοδευτικό μέτρο για τη μετάβαση από μέρους της ΕΕ. Προς τούτο, και κατά τη διάρκεια του τελευταίου αυτού έτους, η ΕΕ έλαβε μέτρα στήριξης των πληθυσμών και της εκλογικής διαδικασίας της χώρας, κατά τα προβλεπόμενα στον πίνακα δεσμεύσεων που περιλαμβάνεται στην προαναφερόμενη επιστολή.
      Έχει επιτευχθεί αξιοσημείωτη πρόοδος όσον αφορά την υλοποίηση του οδικού χάρτη, πρόοδος που έχει ληφθεί υπόψη στο πλαίσιο των ισχυόντων ενδεδειγμένων μέτρων. Δεδομένου ότι ο χάρτης πορείας δεν έχει πλήρως τεθεί σε εφαρμογή και εν αναμονή της διεξαγωγής των βουλευτικών εκλογών και του δεύτερου γύρου των προεδρικών εκλογών, που προβλέπεται να διεξαχθούν στις 3 Ιουλίου 2013, είναι σκόπιμο να συνεχιστεί η εφαρμογή των ενδεδειγμένων κατάλληλων μέτρων χωρίς μεταβολή των εκατέρωθεν όρων και δεσμεύσεων μεταξύ ΕΕ και Μαδαγασκάρης, οι οποίες παραμένουν ισχυρές στο ακέραιο έως ότου η ΕΕ κρίνει ότι έχουν διεξαχθεί αξιόπιστες εκλογές και ότι έχει αποκατασταθεί η συνταγματική τάξη στη Μαδαγασκάρη.
      Η ΕΕ, δεδομένου ότι θεωρεί ύψιστης σημασίας ουσιώδη στοιχεία, όπως είναι ο σεβασμός των ανθρώπινων δικαιωμάτων, οι δημοκρατικοί θεσμοί και το κράτος δικαίου, σύμφωνα με το άρθρο 9 της συμφωνίας εταιρικής σχέσης ΑΚΕ-ΕΕ, σας καλεί, καθώς και όλα τα μέρη τα οποία αφορά ο χάρτης πορείας, να πολλαπλασιάσετε τις προσπάθειές σας για την ταχεία άρση των πολιτικών εμποδίων που επί του παρόντος υπονομεύουν την εφαρμογή του χάρτη.
      Η ΕΕ σάς παροτρύνει επίσης να συνεχίσετε στον μέγιστο δυνατό βαθμό τις προσπάθειες για την εξασφάλιση ενός ήπιου πολιτικού κλίματος που θα επιτρέψει τη διεξαγωγή αξιόπιστων εκλογών τον Μάιο και τον Ιούλιο του 2013, καθώς και την περάτωση της μεταβατικής διαδικασίας που συμφωνήθηκε μεταξύ των μαλγασικών μερών και επικυρώθηκε από τη διεθνή κοινότητα.
      Η ΕΕ επιβεβαιώνει τη δέσμευσή της να συνεχίσει να συνοδεύει τη μεταβατική διαδικασία και να λαμβάνει γρήγορα μέτρα στήριξης για τη μετά τη μετάβαση περίοδο, των οποίων οι λεπτομέρειες θα αποφασιστούν στο πλαίσιο του πολιτικού διαλόγου που έχει αρχίσει με την κυβέρνηση της χώρας σας.
      Τα ενδεδειγμένα μέτρα δύνανται να τύχουν επανεξέτασης ανά πάσα στιγμή υπό το πρίσμα θετικών ή αρνητικών εξελίξεων σε σχέση με την πολιτική κατάσταση στη Μαδαγασκάρη.
      Μετά τιμής,
      
         
            
               Για την Ευρωπαϊκή Ένωση
            
            Catherine ASHTON
            Andris PIEBALGS